Minister eis verskoning van Gautrein oor uitrusting-verbodThando Mahlangu in sy tradisionele drag waarmee hy op die Gautrein wou ry. Nathi Mthethwa, minister van kuns en kultuur, het die Gautrein-bestuursagentskap (GMA) versoek om Thando Mahlangu om verskoning te vra nadat wagte hom verbied het om op ŉ trein te klim op grond van sy kleredrag. Die 34-jarige Mahlangu, ŉ Ndebele-aktivis en skrywer, het gesê hy is onlangs verhoed om op ŉ Gautrein te klim aangesien sy tradisionele uitrusting as onvanpas beskou is. Volgens Mahlangu het die onaangename ervaring hom nie net ŉ moontlike sakegeleentheid gekos nie, maar ook verneder. Volgens Mthethwa is daar nog nie ŉ verskoning aan Mahlangu gerig nie. “Dit is my verwagting dat die GMA hom persoonlik om verskoning vra en dit aan hom oordra dat wat gebeur het nooit moes gebeur het nie.” Die Gautrein se bestuur het aanvanklik die wagte by Parkstasie vir die voorval blameer, maar dit het intussen aan die lig gekom dat die wagte die saak na amptenare van die treindiens verwys het wat met hulle saamgestem het dat Mahlangu “onvanpas geklee” is en nie en op die trein toegelaat mag word nie. Mthethwa het gesê die Gautrein se bestuur moet ook verklaar dat hulle die vryheid van passasiers ten volle ondersteun en “voortaan sal poog om die Grondwet aktief te bevorder in die ondersteuning en beskerming van mense se erfenis en kultuur”. Mthethwa het gesê Mahlangu se ervaring is “skandelik en betreurenswaardig” en dat daar geen verskoning daarvoor is nie. Volgens Mthethwa sal hy met Blade Nzimande, minister van vervoer, beraadslaag om te verseker dat GMA verantwoordbaar gehou word vir die voorval.